DS «Karmsund» (1904)

DS «Karmsund» var i perioden 1904-1953 et lokalruteskip tilhørende Haugesund Dampskibsselskab, Haugesund. «Karmsund» gikk den værharde ruten Haugesund-Bergen ytre led i nesten femti år og ble en institusjon i ruteområdet, særlig i Ytre Sunnhordland der den hadde 23 anløpssteder i Sund, Austevoll, Fitjar, Bremnes og Sveio.


== DS «Karmsund» ==
Oktober 1904: Levert fra Trondhjems Mek. Værksted, Trondheim (byggenr. 113) som lokalruteskip  «Karmsund» til Haugesund Dampskibsselskab, Haugesund. «Karmsund» ble benyttet i rute Stavanger-Haugesund-Bergen ytre led, to ganger i uken (med avgang fra Bergen tirsdag og fredag kl. 23, ankomst Haugesund kl. 12 neste dag og Stavanger kl. 18.30).
1916: Ombygd. Brønnen bygget over. Elektrisk lys montert.
21. april 1937: «Karmsund» lå ved kai i Stavanger da den ble pårent av Den Norske Amerikalinjes passasjerskip «Stavangerfjord» og fikk store skader. Reparert.
15. februar 1939: «Karmsund» var på vei sørover i rute fra Bergen om natten da den grunnstøtte på vei ut fra Håkonsund. Kun mindre skader på vanntank i baugen. Fortsatte i sørover i ruten til Stavanger, hvor skipet ble slippsatt for reparasjon. Jøsenfjord Ruteselskaps «Jøsenfjord» avløste i ruten.


== Andre verdenskrig ==
9. april 1940: Lå i Bergen, og ble liggende en tid, inntil kampene i Sør-Norge var over.
Mai 1940: Gikk i ruten igjen, med noe redusert ruteplan.
Desember 1941: Angrepet av britisk fly utenfor Vikafjord på Bømlo, og ble truffet av flere maskingeværprosjektiler, men fikk små skader.
194x: Bømlo og Bremnes var et av knutepunktene for den illegale Shetlandstrafikken under krigen, og båt og mannskap fikk raskt føling med dette. Kaptein John Waage var kurer for motstandsbevegelsen, og hjalp også flyktninger som skulle til England over Bremnes. Kaptein Waage ble i 1942 arrestert av Gestapo ved skipets ankomst til Haugesund i ruten. Etter forhør i Stavanger ble han sendt til Grini og videre til konsentrasjonsleiren Sachsenhausen hvor han satt til krigens slutt.
12. april 1944: DS "Karmsund" gikk på grunn ved Kårstø i Tysvær da den var på vei fra Sauda og til Haugesund med påsketurister. Livbåtene ble heist ned i sjøen. Man ville prøve å få båten av ved høyvann og deretter til verksted.


== Etterkrigstiden ==
August 1953: Tatt ut av ruten da Knut Knutsen O.A.S.’ nyombygde rutebåt MS «Stolmen» ble levert fra verksted og overlatt Haugesund Dampskibsselskab for bruk i ruten. «Karmsund» ble opplagt som reserveskip frem til november 1953, da selskapet fikk levert den nybygde sjøbussen «Tonjer».


== «Storøygrabben» ==
November 1953: Solgt til Haugesund Sildolje & Fodermelfabrik AS, Haugesund og omdøpt «Storøygrabben». Noe nedrigget og ombygd til flytende omlastningsanlegg for sild. «Storøygrabben» ble i denne perioden slept til Nordvestlandet hver vinter for bruk under stor- og vårsildfiske på som losjiskip og til omlasting av sild fra fiskefartøy til fraktefartøy som fraktet silden sørover til eierens sildoljefabrikk på Storøy ved Haugesund. Mellom sesongene lå «Storøygrabben» opplagt i Haugesjøen i Haugesund.
Juni 1961: Solgt til Br. Anda, Hundvåg i Stavanger for opphugging.


== Se også ==
Haugesund Dampskibsselskab


== Referanser ==


== Kilder ==
«Fjordabåten»  Dag Bakka jr.  1994
«Våre Gamle Skip»  Leif M. Bjørklund & E.H. Kongshavn  1996
Artikkel om Haugesund Damp av Dag Bakka jr. i bladet «Skipet» 2.1989
Temahefte for Havnedagene i Haugesund  1998 av Leif M. Bjørklund, Stein Erik Dagsland og
Alf Johan Kristiansen.
«Her Byggedes Skibe, TMV 1843-1983»  Finn R. Hansen. 1995
Trygve Eriksen jr.'s arkiv